《寄满子权》
宋代·王令

子权今谓何，又不治简书。
子素赐我多，岂以此遂疏。
予亦如常时，病与贫相俱。
冉冉草没阶，客脚不踏庐。
贵者事名位，崖岸夸异殊。
贤者纵肯来，顾我欲取无。
惟余龊龊徒，吾亦羞与居。
潭潭一室空，编帙环三隅。
暴阳不忧偿，偷饱幸未诛，
且可延朝昏，忧思老顽愚。
独有思子怀，涕下时喑鸣。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。